钦定古今图书集成/明伦汇编/闺媛典/第351卷 > 狄氏
## 钦定古今图书集成/明伦汇编/闺媛典/第351卷 > 狄氏

按《清尊录》：狄氏者，家故贵，以色名动京师，所嫁亦贵
家，明艳绝世。每灯夕及西池春游，都城士女讙集，自
诸王邸第及公侯戚里中贵人家，㡩幕车马相属，虽
歌姝舞姬皆饰珰翠佩珠犀，览镜顾影，人人自谓倾
国。及狄氏至，靓妆却扇，亭亭独出，虽平时妒悍自衒
者皆羞服。至相忿诋，辄曰：“若美如狄夫人邪，乃相凌
我！”其名动一时如此。然狄氏资性贞淑，遇族游群饮，
澹如也。有滕生者，因出游，观之骇慕，丧魂魄，归悒悒
不聊。生访狄氏所厚善者，或曰：“尼慧澄，与之习。”生过
尼，厚遗之，日日往。尼愧谢，问故。生曰：“极知不可幸，万
分一耳，不然，且死。”尼曰：“试言之。”生以狄氏告。尼笑曰：
“大难，大难！此岂可动邪？且道其决不可状。”生曰：“然则
有所好乎？”曰：“亦无有。唯旬日间，嘱我求珠玑颇急。”生
大喜曰：“可也。”即索马驰去。俄怀大珠二囊示尼曰：“值
二万缗，愿以万缗归之。”尼曰：“其夫方使北，岂能遽办
如许偿邪？”生亟曰：“或四五千缗，不则千缗、数百缗，皆
可。”又曰：“但可动，不愿一钱也。”尼乃持诣狄氏，果大喜
玩不已。问须值几何？尼以万缗告。狄氏惊曰：“是才半
直尔，然我未能办，奈何？”尼因屏人曰：“不必钱，此官人
欲嘱事尔。”狄氏曰：“何事？”曰：“雪失官耳，夫人、弟兄夫族
皆可为也。”狄氏曰：“持去，徐思之。”尼曰：“彼事急，且投他
人，可复得邪？姑留之，明旦来问报”，遂辞去，且以告生，
生益厚饷之。尼明日复往，狄氏曰：“我为营之良易。”尼
曰：“事有难言者，二万缗物付一秃媪，而客主不相闻，
使彼何以为信？”狄氏曰：“奈何？”尼曰：“夫人以设斋来院
中，使彼若邂逅者，可乎？”狄氏赪面摇手曰：“不可。”尼愠
曰：“非有他，但欲言雪官事，使彼无疑耳。果不可，我不
敢强也。”狄氏乃徐曰：“后二日我亡兄忌日，可往。”然立
语亟遣之，尼曰：“固也。”尼归，及门生已先在，诘之，具道
本末。拜之曰：“仪秦之辨，不加于此矣。”及期，尼为治斋
具，而匿生小室中，具酒殽俟之。晡时，狄氏严饰而至，
屏从者，独携一小侍儿见尼曰：“其人来乎？”曰：“未也。”呗
祝毕，尼使童子主侍儿，引狄氏至小室，搴帘见生及
饮具，大惊，欲避之。生出拜，狄氏答拜。尼曰：“郎君欲以
一卮为夫人寿，愿勿辞。”生固颀秀，狄氏颇心动，睇而
笑曰：“有事但言之。”尼固挽使坐，生持酒劝之，狄氏不
能却。为釂卮，即持酒酬生。生因徙坐，拥狄氏曰：“为子
且死，不意果得子。”拥之即帏中，狄氏亦欢然恨相得
之晚也。比夜散去，犹徘徊顾生，挈其手曰：“非今日，几
虚作一世人，夜当与子会。”自是夜辄开垣门，召生无
阙。夕所以奉生者靡不至，惟恐毫丝不当其意也。数
月，狄氏夫归。生，小人也，阴计已得。氏顾不能弃重贿，
伺其夫与客坐，遣仆入白曰：“某官尝以珠直二万缗
卖第中，久未得直，且讼于官。”夫愕眙，入诘，狄氏，语塞
曰：“然。”夫督取还之。生得珠，复遣尼谢狄氏：“我安得此，
贷于亲戚，以动子耳。”狄氏虽恚甚，终不能忘生。夫出，
辄召与通。逾年，夫觉，闲之严。狄氏以念生病死。